钦定古今图书集成/明伦汇编/氏族典/第180卷 > 《廖用贤尚友录》 > 泉企
## 钦定古今图书集成/明伦汇编/氏族典/第180卷 > 《廖用贤尚友录》 > 泉企

按《周书泉企传》，“企字思道，上洛丰阳人也。世雄商洛。
企九岁丧父，哀毁类于成人。服阕袭爵。年十二，乡人
皇平，陈合等三百馀人诣州，请企为县令。州为申上，
魏宣武帝诏依所请。企虽童幼，而好学恬静，百姓安
之。寻以母忧去职，县中父老复表请起复本任，加讨
寇将军。孝昌初，又加龙骧将军，假节防洛州别将，寻”
除上洛郡守。及萧宝夤反，遣其党郭子恢袭据潼关。
企率乡兵拒之，大破子恢。以功拜征卤将军，迁左将
军、浙州刺史，别封泾阳县伯。永安中，梁将王元真入
寇荆州，加企持节、都督，率众与战，大破之。除抚军将
军、使持节、假镇南将军、东雍州刺史，进爵为侯。性清
约，纤毫不扰于民。在州五年，每于乡里运米以自给。
梁魏兴郡与洛州接壤，表请与属。诏企为行台尚书
以抚纳之。大行台贺拔岳以企昔莅东雍，为吏民所
怀，乃表企复为刺史。魏孝武初，加车骑大将军、左光
禄大夫。及齐神武专政，魏帝有西顾之心，欲委企以
山南之事，乃除洛州刺史、当州都督。未几，帝西迁，齐
神武率众至潼关，企遣其子元礼督乡里五千人御
之。录前后勋，授车骑大将军、仪同三司。大统初，加开
府仪同三司，兼尚书右仆射，进爵上洛郡公。三年，高
敖曹率众围逼州城，企拒守旬馀，矢尽援绝，城乃陷
焉。及窦泰被擒，敖曹退走，遂执企而东，卒于邺。